钦定古今图书集成/明伦汇编/氏族典/第040卷 > 《凌迪知万姓统谱》 > 逄萌
## 钦定古今图书集成/明伦汇编/氏族典/第040卷 > 《凌迪知万姓统谱》 > 逄萌

按《后汉书逄萌传》：“萌字子庆，北海都昌人也。家贫，给
事县为亭长。时尉行过亭，萌候迎拜谒，既而掷楯叹
曰：‘大丈夫安能为人役哉’！遂去之长安，学通《春秋经》。
时王莽杀其子宇，萌谓友人曰：‘三纲绝矣。不去，祸将
及人’。即解冠挂东都城门，归将家属浮海客于辽东。
萌素明阴阳，知莽将败，有顷，乃首戴瓦盎，哭于市曰：
‘新乎，新乎’！”因遂潜藏。及光武即位，乃之琅邪劳山，养
志修道，人皆化其德。北海太守素闻其高，遣吏奉谒
致礼，萌不答。太守怀愤而使捕之。吏叩头曰：“子庆大
贤，天下共闻。所在之处，人敬如父，往必不获，秪自毁
辱！”太守怒，收之系狱，更发它吏。行至劳山，人果相率
以兵弩捍御，吏被伤流血，奔而还。后诏书征萌，托以
老耄，迷路东西，语使者云：“朝廷所以征我者，以其有
益于政，尚不知方面所在，安能济时乎？”即便驾归。连
征不起，以寿终。